КОМИ РЕСПУБЛИКАСА ВЕСЬКӦДЛАН КОТЫРЛӦН

**ШУӦМ**

**Коми Республика мутасын муяс бӧрся муниципальнӧй контроль збыльмӧдан пӧрадок вынсьӧдӧм йылысь**

Россия Федерацияса му кодекслӧн 72 статья серти Коми Республикаса Веськӧдлан котыр шуис:

1. Вынсьӧдны Коми Республика мутасын муяс бӧрся муниципальнӧй контроль збыльмӧдан пӧрадоксодтӧд серти.

2. Тайӧ шуӧмыс вынсялӧ сійӧс официальнӧя йӧзӧдан лунсянь.

Коми Республикалӧн

Веськӧдлан котырса Веськӧдлысь В. Тукмаков

Сыктывкар

2015 вося косму тӧлысь 27 лун

182 №

ВЫНСЬӦДӦМА

Коми Республикаса Веськӧдлан котырлӧн

2015 во косму тӧлысь 27 лунся 182 №-а шуӧмӧн

(содтӧд)

Коми Республика мутасын

муяс бӧрся муниципальнӧй контроль збыльмӧдан

**ПӦРАДОК**

1. Коми Республика мутасын муяс бӧрся муниципальнӧй контроль збыльмӧдан тайӧ пӧрадокыс (водзӧ - Пӧрадок) урчитӧ Коми Республикаын меставывса асвеськӧдлан органъяслысь муяс бӧрся муниципальнӧй контроль збыльмӧдӧм кузя уджалан пӧрадок (водзӧ - меставывса асвеськӧдлан органъяс).

2. Муяс бӧрся муниципальнӧй контроль улын гӧгӧрвосьӧ меставывса асвеськӧдлан органъяслӧн контроль збыльмӧдан удж канму власьт органъясӧн, меставывса асвеськӧдлан органъясӧн, юридическӧй кывкутысьясӧн, асшӧр уджалысьясӧн, гражданаӧн му кузя йитӧдъясса объектъяс серти Россия Федерацияса оланпастэчаслӧн, Коми Республикаса оланпастэчаслӧн корӧмъясӧ кутчысьӧм бӧрся, кутшӧмъясӧс торкӧмысь Россия Федерацияса оланпастэчас серти, Коми Республикаса оланпастэчас серти урчитӧма административнӧй да мукӧд кывкутӧм (водзӧ - оланпастэчаслӧн корӧмъяс).

3. Муяс бӧрся муниципальнӧй контроль збыльмӧдсьӧ меставывса асвеськӧдлан органъясӧн налӧн компетенцияын, кутшӧмӧс урчитӧма Россия Федерацияса му кодексӧн да «Россия Федерацияын меставывса асвеськӧдлӧм котыртан ӧтувъя принципъяс йылысь» Федеральнӧй оланпасӧн.

4. Муяс бӧрся муниципальнӧй контрольлӧн видзӧданторйӧн лоӧ Коми Республика мутасын му кузя йитӧдъясса объектъяс серти канму власьт органъясӧн, меставывса асвеськӧдлан органъясӧн, юридическӧй кывкутысьясӧн, асшӧр уджалысьясӧн, гражданаӧн оланпастэчаслӧн корӧмъясӧ кутчысьӧм.

5. Муяс бӧрся муниципальнӧй контрольӧ пырӧ:

канму власьт органъясӧн, меставывса асвеськӧдлан органъясӧн, юридическӧй кывкутысьясӧн, налӧн юрнуӧдысьясӧн да мукӧд чина йӧзӧн, асшӧр уджалысьясӧн да гражданаӧн оланпастэчаслӧн корӧмъясӧ кутчысьӧм серти прӧверкаяс котыртӧм да нуӧдӧм;

канму власьт органъясӧн, меставывса асвеськӧдлан органъясӧн, юридическӧй кывкутысьясӧн, налӧн юрнуӧдысьясӧн да мукӧд чина йӧзӧн, асшӧр уджалысьясӧн да гражданаӧн ассьыныс уджсӧ олӧмӧ пӧртӧм дырйи му кузя оланпастэчаслӧн корӧмъяс збыльмӧдӧм бӧрся пыр видзӧдӧм, му кузя оланпастэчаслӧн корӧмъяс збыльмӧданногсӧ видлалӧм да прогнозируйтӧм;

эрдӧдӧм торкӧмъяс бӧрся колясъяссӧ дугӧдан да (либӧ) бырӧдан мераяс примитӧм, кыдзи урчитӧма Россия Федерацияса оланпастэчасӧн.

6. Муяс бӧрся муниципальнӧй контроль збыльмӧдсьӧ Россия Федерацияса оланпастэчас серти да тайӧ Пӧрадок серти, а сідзжӧ меставывса асвеськӧдлан органъяслӧн на серти примитӧм мукӧд нормативнӧй инӧда акт серти.

Муяс бӧрся муниципальнӧй контроль збыльмӧдӧм вылӧ уполномочитӧм чина йӧз лыддьӧг урчитсьӧ меставывса асвеськӧдлан органлӧн помшуӧмӧн.

7. Муяс бӧрся муниципальнӧй контрольсӧ збыльмӧдӧны меставывса асвеськӧдлан органъясса чина йӧз, кодъяс збыльмӧдӧны муяс бӧрся муниципальнӧй контрольсӧ, планӧвӧй да планысь ӧтдор прӧверкаясӧн.

Планӧвӧй прӧверкаяс нуӧдсьӧны быдвося прӧверка планъяс серти, кутшӧмъяс вынсьӧдсьӧны быд во меставывса асвеськӧдлан органъясӧн да прокуратура органъяскӧд, а сідзжӧ олӧмӧ пӧртысь власьт органъяскӧд ладмӧдӧмӧн, кодъяс збыльмӧдӧны муяс бӧрся канму дӧзьӧр (водзӧ - муяс бӧрся канму дӧзьӧр федеральнӧй органъяслӧн мутас органъяс) Россия Федерацияса оланпастэчасӧн урчитӧм пӧрадок серти.

Планӧвӧй прӧверкаяс нуӧдан быдвося планъяс лӧсьӧдсьӧны Контроль (дӧзьӧр) органъясӧн да муниципальнӧй контроль органъясӧн юридическӧй кывкутысьяс да асшӧр уджалысьяс серти канму планӧвӧй прӧверкаяс нуӧдан быдвося планъяс дасьтан правилӧяс серти, кутшӧмъясӧс вынсьӧдӧма «Контроль (дӧзьӧр) органъясӧн да муниципальнӧй контроль органъясӧн юридическӧй кывкутысьяс да асшӧр уджалысьяс серти канму планӧвӧй прӧверкаяс нуӧдан быдвося планъяс дасьтан правилӧяс вынсьӧдӧм йылысь» Россия Федерацияса Веськӧдлан котырлӧн 2010 вося лӧддза-номъя тӧлысь 30 лунся 489 №-а шуӧмӧн.

Планӧвӧй прӧверкаяс нуӧдан планъяс лӧсьӧдсьӧны торйӧн канму власьт органъяс, меставывса асвеськӧдлан органъяс серти, граждана, юридическӧй кывкутысьяс да асшӧр уджалысьяс серти.

Планӧвӧй прӧверкаяс нуӧдсьӧны куим воӧ ӧтчыдысь оз тшӧкыдджыка.

8. Прӧверка нуӧдсьӧ меставывса асвеськӧдлан органлӧн тшӧктӧм либӧ тшӧктӧд серти. Прӧверкасӧ нуӧдӧны сӧмын чина йӧз, кодъясӧс индӧма меставывса асвеськӧдлан органлӧн тшӧктӧмын либӧ тшӧктӧдын (водзӧ – чина йӧз).

9. Прӧверка дырйи чина йӧз нуӧдӧны Коми Республикаын лӧсялана муниципальнӧй юкӧн мутасын му кузя йитӧдъясса объектъяс видлалӧм серти мероприятиеяс, а сідзжӧ канму власьт органъясӧн, меставывса асвеськӧдлан органъясӧн, юридическӧй кывкутысьясӧн, асшӧр уджалысьясӧн да гражданаӧн оланпастэчаслӧн корӧмъясӧ кутчысьӧм серти прӧверка кузя мероприятиеяс.

10. Планысь ӧтдор прӧверкаяс нуӧдсьӧны Россия Федерацияса му кодексӧн, «Канму контроль (дӧзьӧр) да муниципальнӧй контроль збыльмӧдӧм дырйи юридическӧй кывкутысьяслысь да асшӧр уджалысьяслысь инӧдъяс дорйӧм йылысь» Федеральнӧй оланпасӧн (водзӧ - 294-ФЗ №-а Федеральнӧй оланпас) да «Россия Федерацияын меставывса асвеськӧдлӧм котыртан ӧтувъя принципъяс йылысь» Федеральнӧй оланпасӧн урчитӧм случайясын, пӧрадок да подувъяс серти.

11. Муяс бӧрся муниципальнӧй контроль збыльмӧдӧм кузя йитӧдъяс серти, юридическӧй кывкутысьяс, асшӧр уджалысьяс серти прӧверкаяс котыртӧм да нуӧдӧм серти вӧдитчӧны 294-ФЗ №-а Федеральнӧй оланпасӧн.

12. Прӧверка нуӧдӧм дырйи чина йӧзлы быть колӧ кутчысьны 294-ФЗ №-а Федеральнӧй оланпасӧн урчитӧм дзескӧдӧмъясӧ.

Чина йӧзлӧн эмӧсь инӧдъяс да могъяс, кутшӧмъясӧс урчитӧма федеральнӧй оланпастэчасӧн, Россия Федерацияса му кодексӧн, Коми Республикаса оланпастэчасӧн.

13. Чина морт оформитӧ прӧверкалысь кывкӧртӧдъяссӧ веськыда сійӧс помалӧм бӧрын кык экземпляра прӧверка актӧн, мый дорӧ содтӧны канму власьт органъясса, меставывса асвеськӧдлан органъясса уджалысьяслысь, юридическӧй кывкутысьяслӧн, асшӧр уджалысьяслысь да гражданалысь гӧгӧрвоӧдӧмъяс, кодъяс кывкутӧны оланпастэчаслысь корӧмъяссӧ торкӧмысь, да прӧверка кывкӧртӧдъяскӧд йитчӧм мукӧд документ да налӧн копияяс.

Сэк, кор планысь ӧтдор петавлан прӧверка нуӧдӧм вылӧ коліс сійӧс нуӧдӧм йылысь прокуратура органкӧд сӧгласуйтӧм, му бӧрся муниципальнӧй контроль збыльмӧдысь меставывса асвеськӧдлан орган ыстӧ прӧверка актлысь копиясӧ прокуратура органӧ, коді примитіс прӧверка нуӧдӧм сӧгласуйтӧм йылысь помшуӧм, прӧверка акт лӧсьӧдан лунсянь вит уджалан лун чӧжӧн.

14. Прӧверка актлысь ӧти экземпляр прӧверка веськыда помалӧм бӧрын сетӧны канму власьт органъясса, меставывса асвеськӧдлан органъясса, юридическӧй кывкутысьясӧс петкӧдлысьяслы, асшӧр уджалысьяслы да гражданалы либӧ найӧс торъя уджмога петкӧдлысьяслы тӧдмасьӧм йылысь либӧ тӧдмасьны ӧткажитчӧм йылысь гижсьӧг улӧ.

Сэк, кор абуӧсь канму власьт органъяслӧн, меставывса асвеськӧдлан органъяслӧн, юридическӧй кывкутысьяслӧн петкӧдлысьясыс, асшӧр уджалысьясыс да граждана либӧ найӧс торъя уджмога петкӧдлысьясыс, а сідзжӧ тӧдмасьӧм йылысь либӧ тӧдмасьны ӧткажитчӧм йылысь гижсьӧг сетны ӧткажитчӧм дырйи прӧверка актсӧ прӧверка веськыда помалӧм бӧрын ыстӧны пошта пыр сетӧм йылысь юӧра заказнӧй ыстӧмӧн, кутшӧмӧс содтӧны прӧверка акт дорӧ, мый видзӧны меставывса асвеськӧдлан органлӧн делӧын, коді збыльмӧдӧ муяс бӧрся муниципальнӧй контроль.

15. Муяс бӧрся муниципальнӧй контроль серти прӧверка нуӧдігӧн му кузя оланпастэчаслысь корӧмъяс сэтшӧм торкӧм эрдӧдӧм дырйи, кутшӧм серти Россия Федерацияса оланпастэчасӧн урчитӧма административнӧй да мукӧд кывкутӧм, прӧверка актын чина морт индӧ эрдӧдӧм торкӧмлӧн пасъяс йылысь юӧр. Прӧверка акт оформитӧм бӧрын куим уджалан лун чӧжӧн чина йӧз ыстӧны индӧм актлысь копия лӧсялана муниципальнӧй юкӧн серти муяс бӧрся канму дӧзьӧр федеральнӧй органъяслӧн мутас органлӧн тэчас юкӧдулӧ (либӧ сэк, кор татшӧм тэчас юкӧдулыс абу - муяс бӧрся канму дӧзьӧр федеральнӧй органъяслӧн мутас органӧ).

16. Муяс бӧрся муниципальнӧй контроль серти прӧверка нуӧдігӧн му кузя оланпастэчаслысь корӧмъяс сэтшӧм торкӧм эрдӧдӧм дырйи, кутшӧм серти Коми Республикаса оланпастэчасӧн урчитӧма административнӧй кывкутӧм, эрдӧдӧм торкӧмысь кывкутӧмыс збыльмӧдсьӧ Коми Республикаса оланпастэчас серти.

17. Прӧверка кывкӧртӧдъяс серти чина морт примитӧ Россия Федерацияса оланпастэчасӧн да Коми Республикаса оланпастэчасӧн урчитӧм мераяс.

18. Чина йӧзлӧн административнӧй вӧчӧмъяслӧн да административнӧй уджъяслӧн кадколастъяс да дорвывлун урчитсьӧны муяс бӧрся муниципальнӧй контроль збыльмӧдан лӧсялана административнӧй уджаланартъясӧн, кутшӧмъясӧс лӧсьӧдӧны да вынсьӧдӧны Коми Республикаса Веськӧдлан котырӧн урчитӧм пӧрадок серти.

19. Муяс бӧрся муниципальнӧй контроль збыльмӧдан кывкӧртӧдъяс серти муяс бӧрся муниципальнӧй контроль збыльмӧдысь меставывса асвеськӧдлан органъяслысь да налӧн чина йӧзлысь помшуӧмъяссӧ да вӧчӧмъяссӧ (вӧчтӧмторъяссӧ) позьӧ обжалуйтны Россия Федерацияса оланпастэчас серти.

Хазова